पनेसर ने तेंदुलकर के साथ नेट सेशन को सही ठहराया  
इंग्लैंड के स्पिनर मोंटी पनेसर ने सचिन के साथ नेट सेशन के फैसले का बचाव किया है। उन्होंने कहा कि इससे उन्हें टिप्स हासिल करने का मौका मिला।
इंग्लैंड के स्पिनर मोंटी पनेसर ने सचिन तेंदुलकर के साथ अपने नेट सेशन के फैसले का बचाव किया है। उन्होंने कहा कि इससे उन्हें इस स्टार बल्लेबाज से कुछ टिप्स हासिल करने का मौका मिला। पनेसर ने 12 दिन पहले लॉर्ड्स की नेट पर तेंदुलकर को गेंदबाजी की थी।  उन्होंने अपनी काउंटी ससेक्स और इंग्लैंड एवं वेल्स क्रिकेट बोर्ड (ईसीबी) को इसकी जानकारी नहीं दी थी। पनेसर ने कहा, ट्वेंटी-20 के दौरान मेरे पास कुछ समय था और मुझे लगा कि यह अपनी गेंदबाजी परखने का अच्छा मौका है। वह (सचिन) निश्चित तौर पर बेजोड़ और दुनिया के सर्वश्रेष्ठ बल्लेबाजों में से एक हैं। वह बहुत अच्छे इंसान हैं। इसलिए मुझे लगा कि उनसे अपनी गेंदबाजी के बारे में कुछ टिप्स लेने का यह बहुत अच्छा मौका है।  बायें हाथ के इस स्पिनर ने तेंदुलकर के रूप में ही अपना पहला टेस्ट विकेट लिया था और तब से ये दोनों अच्छे दोस्त हैं।